Schulek János (építészmérnök)

Schulek János (Pest, 1872. december 26. – Budapest, 1948. július 7.) építészmérnök. Schulek Frigyes építész fia, Schulek Vilmos szemészorvos unokaöccse.

Életpályája

Schulek Frigyes műépítész-tanár és Riecke Johanna fia, evangélikus vallásúként lett megkeresztelve. A budapesti Műegyetemen végezte tanulmányait, majd ott lett tanársegéd 1894-ben. Ezután édesapjával dolgozott. Apja egyik főművének, a Halászbástyának volt az építésvezetője 1899 és 1902 között. 1903-tól kisebb megszakítással magánpraxist folytatott. 1927–1930 között a sárospataki Angol Internátus tervezéséve foglalkozott Klebelsberg Kuno (1875–1932) vallás- és közoktatásügyi miniszter utasításai szerint. A kivitelezési munkákat Árvai Pál építész vezette. Az épület átadásán részt vett 1931. szeptember 30-án Horthy Miklós kormányzó. Ő fedezte fel, majd tárta fel 1934-ben több méteres földhordalék alól Hunyadi Mátyás visegrádi palotáját. Ezen dolgozott haláláig. 1942-től a Magyar Mérnök- és Építész-Egylet igazgatója volt. Sírja a visegrádi köztemetőben található.

Kétszer is megházasodott: első felesége a német származású Luise Gerok (1877-1906) volt. Házasságot 1902-ben kötöttek Stuttgartban, 1904-ben pedig született egy fiuk, Tibor Frigyes. Megözvegyülését követően második felesége Székáts Melinda Stefánia (1869-1933) lett, akivel 1909-ben kötött házasságot Budapesten. Élete utolsó éveiben a Karinthy Frigyes (Verpeléti) út 2-es számú házban lakott.

Ismert épületei 
 1904−1906: lakóház, 1025 Budapest, Berkenye utca 3.
 1910/1911: Pannónia Általános Iskola, 1133 Budapest, Tutaj u. 7-11.
 1926−1928: Kelenföldi evangélikus templom, 1114 Budapest, Magyari István u. 1-3.
 1927: historizáló neobarokk kertegyüttes, Sárospatak 
 1928: Református templom, 2111 Szada, Dózsa György út
 1929−1931: Evangélikus Főgimnázium (ma: Váci Szakképzési Centrum Petőfi Sándor Gimnáziuma, Gépészeti Szakgimnáziuma és Kollégiuma), 2170 Aszód, Hatvani út 3.
 1930–1931: az Angol Internátus épülete, a „magyar Cambridge”, Sárospatak 
 1930-as évek: Rendőrkapitányság, Nagykőrös
 1931: lakóház-hozzáépítés, Budapest, Toldy Ferenc u.
 ?: lakóház, 1026 Budapest, Trombitás utca 21.

Tervben maradt épületek 
 1911: a Kálvin tér beépítése, Budapest

Helyreállítási munkálatai 
 1933 és 1944 között a Mátyás-templom renoválását irányította
 1947–1948-ban ő vezette a második világháborúban megrongálódott Halászbástya helyreállítását

Főbb írásai
 Kassa és a bányavárosok műemlékei (Historia, 1928)
 Visegrád problémái és feladatai (Budapest, 1936)
 A visegrádi ásatások (Építészet, 1941); Visegrád, Mátyás király palotája (Építészet, 1941. 2. sz.)

Jegyzetek

Források 
 
 
 
 Hambuch: Németek Budapesten. Szerk. Hambuch Vendel. Írta Soós István [és mások]. Bp., Fővárosi Német Kisebbségi Önkormányzat, 1998. 473 o., [34] t.

Ízelítő műveiből

További információk  
 Schulek János. Köztemető. Visegrád. Építész, restaurátor, egyetemi tanár. 1872-1948. I/B-1-31 Dr., Prof., az MTA tagja. NEMZETI PANTEON ALAPÍTVÁNY. Síremlék Adatbázis .
 Schulek családfa. A Schulek család fényképei

Kapcsolódó szócikkek 
 Schulek János egyenes ágú ősei: Schulek család (felvidéki)

Magyar építészek
Pestiek
1872-ben született személyek
1948-ban elhunyt személyek
Schulek család